ai4bharat/Pralekha huggingface dataset:
ஜவுளித்துறை அமைச்சகம்
பட்டுக் குறியீடு கண்காட்சியை தொடங்கி வைத்துப் பேசிய மத்திய ஜவுளித்துறை இணை அமைச்சர் திருமதி தர்ஷனா ஜர்தோஷ், பட்டு ஊக்குவிப்பையும், இந்திய பட்டின் தரத்தை உள்நாடு மற்றும் வெளிநாடுகளில் பிரபலப்படுத்துவதுடன் பட்டுக் குறியீடு நோக்கமாகக் கொண்டுள்ளது என்று தெரிவித்தார்
மத்திய அரசின் ஜவுளித் துறை அமைச்சகம் மற்றும் மத்திய பட்டு வாரியம் சார்பில் இந்தியப் பட்டு குறியீடு அமைப்பு கண்காட்சிக்கு ஏற்பாடு செய்துள்ளது. மத்திய ஜவுளித்துறை இணை அமைச்சர் திருமதி தர்ஷனா ஜர்தோஷ், இன்று இதனைத் தொடங்கிவைத்தார்.
இந்நிகழ்ச்சியில் பேசிய அவர், பட்டு ஊக்குவிப்பையும், இந்திய பட்டின் தரத்தை உள்நாடு மற்றும் வெளிநாடுகளில் பிரபலப்படுத்துவதுடன் பட்டுக் குறியீடு நோக்கமாகக் கொண்டுள்ளது என்று தெரிவித்தார்.
இந்தக் குறியீடு பட்டு நுகர்வோரின் நலனை கருத்தில் கொள்வதோடு விவசாயிகள் தூய பட்டு விற்பனையாளர்கள் உள்ளிட்டவர்களின் நலனையும் பாதுகாக்கிறது என்று கூறினார்.
நமது பாரம்பரியத்தைப் பாதுகாக்க பெண் நெசவாளர்களுக்கு அதிகாரமளித்தல் பட்டுத்துறையில் உள்ள தொழிலாளர்களுக்கு சிறந்த வாய்ப்புகளை அளித்தல் ஆகியவற்றை நோக்கமாகக் கொண்டு இந்தக் கண்காட்சி நடத்தப்படுகிறது என்று அமைச்சர் தெரிவித்தார்.
கண்காட்சியாளர்கள் மற்றும் நெசவாளர்களிடம் உரையாடிய திருமதி ஜர்தோஷ் பட்டு உற்பத்திப் பொருட்களை வாங்கினார்.
புதுதில்லியில் நடைபெற்று வரும் இந்தக் கண்காட்சியில் 12 மாநிலங்களைச் சேர்ந்த 39 கண்காட்சியாளர்கள் தங்களது உற்பத்திப் பொருட்களை காட்சிக்கு வைத்துள்ளனர். இன்று தொடங்கிய இந்தக் கண்காட்சி இம்மாதம் 28ம் தேதி வரை நடைபெற உள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1853577
ஜல்சக்தி அமைச்சகம்
ஜல் ஜீவன் திட்டத்தின் கீழ் குடிநீர் விநியோகத் திட்டங்களுக்காக ராஜஸ்தானுக்கு ரூ 6,872 கோடி ஒப்புதல்
ஜனவரி 5, 2022 அன்று நடைபெற்ற மாநில அளவிலான திட்ட அனுமதிக் குழு கூட்டத்தில் ஜல் ஜீவன் திட்டத்தின் கீழ் குடிநீர் வழங்கும் திட்டங்களுக்காக ராஜஸ்தானுக்கு ரூ 6,872.28 கோடி ரூபாய் வழங்க ஒப்புதல் அளிக்கப்பட்டது.
27 மாவட்டங்களில் பரவியுள்ள 3,213 கிராமங்களில் உள்ள 6.56 லட்சத்திற்கும் அதிகமான கிராமப்புற வீடுகளுக்கு குழாய் நீர் விநியோகத்தை இந்தத் திட்டங்கள் வழங்கும். இவற்றில், பல கிராமங்களை உள்ளடக்கிய பெரிய திட்டங்கள் 5 உள்ளன, மீதமுள்ளவை ஒற்றை கிராம திட்டங்களாகும்.
ஒவ்வொரு கிராமப்புற வீட்டிலும் சுத்தமான குழாய் நீரை உறுதி செய்ய வேண்டும் என்ற பிரதமர் திரு. நரேந்திர மோடியின் தொலைநோக்குப் பார்வையை செயல்படுத்தவும், பெண்கள் மற்றும் சிறுமிகளை தூரத்தில் இருந்து தண்ணீர் எடுக்கும் சிரமத்திலிருந்து விடுவிக்கவும், 2021-22-ல் ராஜஸ்தானுக்கு ரூ 2,345.08 கோடி மத்திய மானியம் வழங்கப்பட்டது.
இந்த ஆண்டு மத்திய அமைச்சர் திரு. கஜேந்திர சிங் ஷெகாவத் ஜல் ஜீவன் இயக்கத்தை செயல்படுத்துவதற்காக ரூ. 10,180.50 கோடியை ஒதுக்கியுள்ளார். மாநிலத்திற்கு கடந்த ஆண்டு ஒதுக்கப்பட்டதை விட இது நான்கு மடங்கு அதிகமாகும்.
டிசம்பர், 2024-க்குள் ஒவ்வொரு கிராமப்புற வீட்டிலும் குழாய் நீர் விநியோகத்தை வழங்குவதற்கு மாநிலத்திற்கு முழு உதவி செய்வதாக அமைச்சர் உறுதியளித்தார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1788004
பிரதமர் அலுவலகம்
கிரீஸில் இஸ்கான் அமைப்பின் தலைவர் குரு தயாநிதி தாஸை பிரதமர் சந்தித்தார்
பிரதமர் திரு. நரேந்திர மோடி 25.08.2023 அன்று கிரீஸில் உள்ள இஸ்கான் அமைப்பின் தலைவர் குரு தயாநிதி தாஸை ஏதென்ஸில் சந்தித்தார்.
2019-ம் ஆண்டு இந்தியாவில் இருவருக்கும் இடையே நடந்த சந்திப்பை பிரதமர் நினைவு கூர்ந்தார். இந்தச் சந்திப்பின்போது கிரீஸில் இஸ்கான் செயல்பாடுகள் குறித்து பிரதமரிடம் விளக்கிக் கூறப்பட்டது.
குறு சிறு மற்றும் நடுத்தர தொழில் துறை அமைச்சகம்
தற்சார்பு இந்தியா மற்றும் ஏற்றுமதி மேம்பாட்டை அடைவதற்கான இலக்குத் துறையாக சுகாதாரத்துறை அடையாளம் காணப்பட்டுள்ளதாக திரு. நாராயண் ரானே கூறியுள்ளார்
மத்திய சிறு, குறு மற்றும் நடுத்தர நிறுவனங்கள் துறை அமைச்சர் திரு.நாராயண் ரானே, 2023 மே 3-ம் தேதியன்று புது தில்லியில் இந்திய சுகாதார உரையாடல்  தளத்தை தொடங்கி வைத்தார். இக்கூட்டத்தில் உரையாற்றிய திரு.ரானே, “நமது பிரதமர் திரு.நரேந்திர மோடியின் உத்வேகம் மற்றும் தொலைநோக்குப் பார்வை கொண்ட தலைமையின் கீழ் சர்வதேச உற்பத்தி மையமாக இந்தியாவை உருவாக்க வேண்டும். அனைத்துத் துறைகளிலும் தற்சார்பு நிலையைக் கொண்டு வர வேண்டும். இறக்குமதியைக் குறைப்பதற்கான துறையாக சுகாதாரத்துறை அடையாளம் காணப்பட்டுள்ளது” என்றார்.
உலக சுகாதாரத் துறை வல்லுநர்களின் கருத்துப்படி, எதிர்காலத்தில் இந்தியாவின் அதிநவீன தொழில்நுட்பங்கள் சர்வதேச அளவில் ஆதிக்கம் செலுத்தப் போகிறது. இந்தியாவை உற்பத்தி மையமாக மாற்றுவதில்,
சிறு, குறு மற்றும் நடுத்தர நிறுவனங்கள் துறை அமைச்சகத்தின் பங்கு முக்கியமானது என்றும் அவர்கள் கருதினர்.
இந்திய சுகாதார உரையாடல் என்பது இந்திய மருத்துவ ஆராய்ச்சி கவுன்சில், இந்திய மருத்துவ சங்கத்துடன்  இணைந்து, இந்திய வர்த்தக சபை முன்னெடுத்துள்ள சர்வதேச முயற்சியாகும். இது எதிர்காலத்தில் சுகாதாரம் மற்றும் சுகாதாரப் பாதுகாப்புத் துறையில் புரட்சியை ஏற்படுத்தும் அமைப்பாகும்.
இந்திய சேம்பர் தலைவர் மற்றும் தலைமை நிர்வாக அதிகாரி திரு.நிதின் பங்கோத்ரா கூறுகையில், ஐஹெச்டி ஒரு ஒருங்கிணைந்த தளமாக வடிவமைக்கப்பட்டுள்ளதாகவும், மாற்றத்தை முன்னெடுத்துச் செல்வதற்கும், சுகாதாரத்துறையில் தற்சார்பை அடைய உதவும் எனவும் தெரிவித்தார். தளம் ஒரு சிறந்த வாய்ப்பாக உள்ளது என்றார்.
----
AD/CR/KPG
(Visitor Counter : 78
சமூக நிதி மற்றும் அதிகாரமளித்தல் அமைச்சகம்
ஜெய்ப்பூரில் ஜூன் 29 முதல் ஜூலை 5-ம்தேதி வரை மாற்றுத்திறனாளிகளின் கைவண்ணத்தில் உருவான கலைப்பொருட்களின் கண்காட்சி
ராஜஸ்தான் மாநிலம் ஜெய்ப்பூரில் ஜூன்-29 முதல் ஜூலை 5-ம் தேதி வரை மாற்றுத்திறனாளிகள் / கைவினைக் கலைஞர்களின் தயாரிப்புகளைக் காட்சிப்படுத்தும் பிரத்யேகக் கண்காட்சி நடைபெறவுள்ளது. இதில் ஜம்மு காஷ்மீர் மற்றும் வடகிழக்கு மாநிலங்களின் கைவினைப் பொருட்கள், கைத்தறி, எம்பிராய்டரி உள்ளிட்டவை இடம் பெற்றிருக்கும். மேலும், பிற மாநில மக்களின் சுவை சார்ந்த உணவுப் பொருட்களும் விற்பனை செய்யப்படும். இதன் மூலம் இங்கு வருகை தரும் பார்வையாளர்கள் பல்வேறு மாநிலங்களின் பொருட்களை வாங்கிச் செல்லும் அனுபவத்தைப் பெறமுடியும்.
இந்தக் கண்காட்சியில் 20-க்கும் மேற்பட்ட மாநிலங்கள் மற்றும் யூனியன் பிரதேசங்களைச் சேர்ந்த 100 மாற்றுத்திறனாளிகளின் கைவண்ணத்தில் தயாரான பொருட்கள் காட்சிக்கு வைக்கப்பட உள்ளன. மேலும் கைவினைக் கலைஞர்களின் திறமைகளை வெளிப்படுத்தும் படைப்புகளும் காட்சிக்கு வைக்கப்படும். இதில் பல்வேறு கலாச்சாரத்தை வெளிப்படுத்தும் நவநாகரீக ஆடைகள், சுற்றுச்சூழலுக்கு உகந்த பொருட்கள், அலங்கார அணிகலன்கள், பரிசுப் பொருட்கள், இயற்கை விவசாயத்தில் விளைந்த ரசயானக் கலப்பில்லா உணவு வகைகள் ஆகியவையும் காட்சிப்படுத்தப்படவுள்ளன. இந்தக் கண்காட்சியை மத்திய சமூக நீதி மற்றும் அதிகாரமளித்தல் துறை அமைச்சர் டாக்டர் வீரேந்திர குமார், ஜூன் 29-ம் தேதி மாலை 5 மணிக்கு தொடங்கிவைக்கிறார்.
முன்னதாக 2022-ஆம் ஆண்டு டிசம்பர் மாதம் புதுதில்லியிலும், 2023-ஆம் ஆண்டு பிப்ரவரி மாதம் மும்பையிலும், 2023-ஆம் ஆண்டு மார்ச் மாதம் போபாலிலும், 2023-ஆம் ஆண்டு மே மாதம் குவஹாத்தியிலும், 2023-ஆம் ஆண்டு ஜூன் மாதம் இந்தூரிலும் என ஏற்கனவே 5 கண்காட்சிகள் நடத்தப்பட்டுள்ளன. 2023 முதல் 2024-ஆம் ஆண்டுக்குள் நாடு முழுவதும் 12 நகரங்களில் இந்தக் கண்காட்சி நடத்தப்பட உள்ளன.
திறன் மேம்பாடு மற்றும் தொழில் முனைவோர் அமைச்சகம்
திரு தர்மேந்திர பிரதானும் திரு வினய் குமார் சக்சேனாவும் புதுதில்லி மாநகராட்சித் தொழிலாளர்களுக்கு முறைசாரா கல்வித் திட்டத்தை முடித்ததற்கான சான்றிதழ்களை வழங்கினர்
மத்திய கல்வி மற்றும் திறன் மேம்பாட்டுத்துறை அமைச்சர் திரு தர்மேந்திர பிரதானும் திரு வினய் குமார் சக்சேனாவும் தில்லியில் முறைசாரா கல்வித் திட்டத்தை முடித்ததற்கான சான்றிதழ்களை புதுதில்லி மாநகராட்சித் தொழிலாளர்களுக்கு வழங்கினர்.
புதுதில்லி மாநகராட்சி எல்லைக்குட்பட்ட பகுதியில் திறன் பயிற்சியை அதிகரிக்க, திறன் இந்தியா இயக்கத்தின் கீழ் 900 விண்ணப்பதாரர்கள், முறைசாரா கல்வித் திட்டத்தை முடிப்பதற்காக ஆகஸ்ட் மாதத்தில் பயிற்சி பெற்றனர்.
இந்த நிகழ்வில் சான்றிதழ் பெற்ற அனைவருக்கும் வாழ்த்து தெரிவித்த திரு பிரதான், தில்லியின் துணைநிலை ஆளுநர் திரு வினய் குமார் சக்சேனா வழிகாட்டுதலின் கீழ் தேசிய திறன் மேம்பாட்டுக் கழகம் மற்றும் புதுதில்லி மாநகராட்சியின் முன்முயற்சி, இந்தியாவை 5 டிரில்லியன் அமெரிக்க டாலர் பொருளாதாரமாக மாற்றும் திசையில் மற்றொரு முன்னெடுப்பாகும். மேம்படுத்தப்பட்ட இந்தியா என்ற இலக்கை நிறைவேற்றுவதற்கான உறுதியுடன் நாம் முன்னேறும்போது, திறன் மேம்பாடு ஒரு முக்கிய பங்கை வகிக்கிறது. தேசக் கட்டமைப்பிற்கும், இந்தியாவை சுயசார்புடையதாக உருவாக்குவதற்கும் இத்தகைய முயற்சிகளில் பணியாளர்கள் முக்கியப் பங்கு வகிக்கின்றனர் என்றார்.
நிகழ்ச்சியில் பேசிய தில்லி துணைநிலை ஆளுநர் திரு வினய் குமார் சக்சேனா, பல்வேறு துறைகளில் திறமையான பயிற்சி பெற்ற 900 பேருக்கு வாழ்த்து தெரிவித்ததோடு, இந்த சான்றிதழ்கள் அவர்களின் வாழ்க்கையில் புதிய உயரத்தை அடைய உதவும் என்றார்.
இந்தத் திட்டத்தின் கீழ், கட்டுமானம், மின்சாரம், பிளம்பிங், மண் பாண்டங்கள், கைவினைப் பொருட்கள் மற்றும் பலவற்றில் தொழிலாளர்கள் திறனை மேம்படுத்திக்கொள்வார்கள்.இத்திட்டத்தின் முதல் கட்டம் 2022 நவம்பருக்குள் 25,000 பேருக்கு பல்வேறு துறைகளில் திறன்களை மேம்படுத்துவதில் கவனம் செலுத்தும், அதேபோல் இரண்டாவது கட்டத்தில் 5,000 பேர் தொழில்முனைவோர் திட்டத்தின் மூலம் மேம்படுத்தப்படுவார்கள் மற்றும் மூன்றாவது கட்டத்தில் 45,000 பேர் மேம்படுத்தப்படுவார்கள்.
மேலும் விவரங்களுக்கு இந்த ஆங்கில செயதிக்குறிப்பைக் காணவும்: https://pib.gov.in/PressReleasePage.aspx?PRID=1854848
•••••••••••••
(Visitor Counter : 88
விவசாயத்துறை அமைச்சகம்
விவசாய சகோதர சகோதரிகளுக்கு வேளாண் துறை அமைச்சரின் கடிதம்
இணைப்பைக் கிளிக் செய்க
(
ஆயுஷ்
பாரம்பரிய மருத்துவ ஆராய்ச்சிக்காக 25 நாடுகளுடன் ஒப்பந்தம், யோகா கல்விக்கு ஊக்கம் உள்ளிட்ட அறிவிப்புகள்
நாடாளுமன்றத்தில் எழுப்பப்பட்ட கேள்விகளுக்கு எழுத்து பூர்வமாக பதிலளித்த மத்திய ஆயுர்வேத, யோகா & இயற்கை மருத்துவம், யுனானி, சித்தா மற்றும் ஹோமியோபதி இணை அமைச்சர்  திரு கிரண் ரிஜிஜூ கீழ்கண்ட தகவல்களை அளித்தார்.
பாரம்பரிய மருத்துவம் மற்றும் ஹோமியோபதி ஆகிய துறைகளில் ஆராய்ச்சிக்காக இது வரை 25 நாடுகளுடன் ஆயுஷ் அமைச்சகம் ஒப்பந்தம் செய்து கொண்டுள்ளது,
நேபாளம், வங்கதேசம், ஹங்கேரி, டிரினிடாட் & டொபாக்கோ, மலேசியா, சர்வதேச சுகாதார அமைப்பு ஜெனிவா, மொரீஷியஸ், மங்கோலியா, டர்க்மெனிஸ்தான், மியன்மர், ஜெர்மனி , இரான், சாவோ டோம் & பிரின்சிபே, ஈக்வடோரியல் கினியா, கியூபா, கொலம்பியா, ஜப்பான், பொலிவியா, காம்பியா, கினியா குடியரசு, சீனா, செயிண்ட் வின்செண்ட் & தி கிராடின்ஸ், சுரிநாம், பிரேசில் மற்றும் ஜிம்பாப்வே ஆகிய் நாடுகளுடன் ஒப்பந்தங்கள் செய்து கொள்ளப்பட்டுள்ளன.
மத்திய அளவில் தற்சமயம் யோகா கல்விக்கான ஒழுங்குமுறை இல்லை. ஆனால், ஆயுஷ் அமைச்சகத்தின் கீழ் செயல்படும் தன்னாட்சி பெற்ற நிறுவனமான புதுதில்லியில் உள்ள மொரார்ஜி தேசாய் தேசிய யோகா நிறுவனம் பல்வேறு யோகா படிப்புகளை நடத்துகிறது. முதுநிலை, இளநிலை, பட்டயம் மற்றும் சான்றிதழ் படிப்புகளை இந்நிறுவனம் வழங்குகிறது.
ஆயுஷ் அமைச்சகத்தின் தேசிய மருத்துவ குணம் கொண்ட தாவரங்களுக்கான வாரியம், தன்னுடைய ‘மருத்துவ குணம் கொண்ட தாவரங்களின் பாதுகாப்பு, மேம்பாடு மற்றும் நீடித்த மேலாண்மை திட்டத்தின்’ கீழ், பல்வேறு ஆராய்ச்சிகள் மற்றும் வளர்ச்சி திட்டங்களுக்கு ஆதரவு அளித்து வருகிறது.
இது தவிர, நாடு முழுவதும் உள்ள பல்வேறு அரசு ஆராய்ச்சி நிறுவனங்களும் தாவரங்கள் குறித்த ஆராய்ச்சிகளில் ஈடுபட்டுள்ளன. ஆயுர்வேத அறிவியல்களுக்கான மத்திய ஆராய்ச்சிக் குழு மேற்கொண்ட ஆராய்ச்சிகளின் காரணமாக 24 புதிய மருந்துகள் உருவாக்கப்பட்டுள்ளன.
இதற்கிடையே, ஆயுஷ் அமைச்சகத்தின் திறன்மிகு மையங்கள் திட்டம் குறித்து சந்தை ஆராய்ச்சி மற்றும் சமூக மேம்பாட்டு மையம் நடத்திய மதிப்பீட்டில், நாட்டின் பல்வேறு பகுதிகளில் ஆயுஷ் சார்ந்த சுகாதார தீர்வுகளுக்கான புதுமையான திட்டங்களுக்கு இத்திட்டம் ஊக்கமளித்து வருவது குறித்து பாராட்டு தெரிவிக்கப்பட்டுள்ளது.
ஹிமாச்சலப் பிரதேசம், மகாராஷ்டிரா, மேற்கு வங்கம் மற்றும் கேரளா உள்ளிட்ட 10 பல்வேறு மாநிலங்களில் உள்ள 18 திறன்மிகு மையங்கள் இந்த ஆய்வில் மதிப்பிடப்பட்டன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1694458
-----
(Visitor Counter : 110
|
பாதுகாப்பு அமைச்சகம்
|
சமுத்திர சேது: ஈரான் நாட்டிலிருந்து இந்தியர்களை அழைத்துவரும் பணியை இந்திய கடற்படை துவக்கியது
பல்வேறு நாடுகளில் தவித்துக் கொண்டிருக்கும் இந்திய குடிமக்களை தாய்நாட்டுக்கு அழைத்து வருவதற்காக, இந்திய கடற்படை “சமுத்திர சேது” என்றழைக்கப்படும் பணியை கடந்த மாதம் 8-ம் தேதியன்று துவங்கியது. இந்திய கடற்படை கப்பல்களான ஜலஸ்வா, மகர் ஆகியவை ஏற்கனவே மாலத்தீவு மற்றும் இலங்கையிலிருந்து 2874 இந்தியர்களை கொச்சி மற்றும் தூத்துக்குடி துறைமுகங்களுக்கு அழைத்து வந்தன.
சமுத்திர சேதுவின் அடுத்த கட்டமாக, இந்திய கடற்படைக் கப்பல் ஷர்துல், ஈரான் நாட்டு துறைமுகமான பந்தர் அபாஸிலிருந்து இந்தியர்களை குஜராத்தில் உள்ள போர்பந்தருக்கு அழைத்து வரும் பணியை இன்று  துவக்கியுள்ளது. அங்கிருந்து இந்தியாவுக்கு அழைத்துவரப்படும் இந்திய குடிமக்களின் பட்டியலை ஈரான் அரசு தயாரித்துள்ளது. தேவையான மருத்துவ பரிசோதனைகளுக்குப் பின் இவர்கள் கப்பலில் அனுமதிக்கப்படுவார்கள்.
ஐ.என்.எஸ் ஷர்துல் கப்பலில், கோவிட் தொடர்பான சமூக இடைவெளி நடைமுறைகள், பின்பற்றப்படுவதுடன் இந்தக் கப்பலில் இந்தியர்களை அழைத்து வருவதற்கான அனைத்து சிறப்பு வசதிகளும் – கூடுதல் மருத்துவப் பணியாளர்கள், மருத்துவர்கள், தூய்மைப்பணியாளர்கள், சத்துணவியலாளர்கள், மருந்துப் பொருட்கள், தனிநபர் பாதுகாப்புக் கருவிகள், முககவசங்கள், உயிர்காக்கும் உபகரணங்கள் - உள்ளிட்டவை செய்யப்பட்டுள்ளன.
ஈரானிலிருந்து அழைத்துவரப்படும் இந்தியர்கள், கடல்பயணம் செய்யும்போது அவர்களுக்குத் தேவையான அனைத்து மருத்துவ வசதிகளுடன், அவசர உதவிக்கான ஏற்பாடுகளும், இக்கப்பலில் செய்யப்பட்டுள்ளன. இவர்கள் போர்பந்தர் வந்தடைந்தவுடன், மாநில அரசு அதிகாரிகள் வசம் ஒப்படைக்கப்படுவார்கள்.
சுகாதாரம் மற்றும் குடும்ப நலத்துறை அமைச்சகம்
கொவிட் சிகிச்சை பெறுபவர்களின் எண்ணிக்கை 1.71 லட்சமாக குறைந்தது, சுமார் 30 லட்சம் பேருக்கு கொவிட் தடுப்பூசி போடப்பட்டுள்ளது
இந்தியாவில் கொவிட் சிகிச்சை பெறுபவர்களின் எண்ணிக்கை தொடர்ந்து குறைந்து வருகிறது. இன்று நாட்டில் கொவிட் சிகிச்சை பெறுபவர்களின் எண்ணிக்கை 1.71 லட்சமாக  குறைந்துள்ளது. இது மொத்த பாதிப்பில் 1.60 சதவீதம்.
கொவிட் மொத்த பரிசோதனை இன்று 19.5  கோடியை கடந்தது. கடந்த 24 மணி நேரத்தில், 7,42,306 கொவிட் பரிசோதனைகள் மேற்கொள்ளப்பட்டுள்ளன.
இன்று காலை 8 மணி வரை, தமிழகத்தில் 88467 பேர், புதுச்சேரியில் 1813 பேர் உட்பட, சுமார் 30 லட்சம்  பேர் கொவிட் தடுப்பூசி போட்டுக் கொண்டுள்ளனர்.
கடந்த 24 மணி நேரத்தில், 5,72,060 சுகாதார பணியாளர்களுக்கு தடுப்பூசி போடப்பட்டுள்ளது. இது வரை 52,878 தடுப்பூசி போடும் நிகழ்வுகள் நடந்துள்ளன. தடுப்பூசி போடுபவர்களின் எண்ணிக்கை ஒவ்வொரு நாளும் அதிகரித்து வருகிறது.
தடுப்பூசி போட்டுக் கொண்டவர்களில் 72.46 சதவீதம் பேர் 10 மாநிலங்களைச் சேர்ந்தவர்கள். உத்தரப் பிரதேசத்தை சேர்ந்தவர்கள் அதிகளவில் தடுப்பூசி போட்டுக் கொண்டுள்ளனர். இரண்டாவது இடத்தில் கர்நாடகாவும், 3வது இடத்தில் ராஜஸ்தானும் உள்ளன.
நாட்டில் கொரோனா பாதிப்பிலிருந்து குணமடைந்தவர்களின் எண்ணிக்கை, இன்று 1.03 கோடியாக  உள்ளது. குணமடைந்தோர் வீதம் 96.96 சதவீதமாக அதிகரித்துள்ளது.
கடந்த 24 மணி நேரத்தில் 18,855 பேருக்கு புதிதாக தொற்று ஏற்பட்டுள்ளது. 20,746 பேர் குணமடைந்து வீடு திரும்பியுள்ளனர்.
கடந்த 24 மணி நேரத்தில் 163 பேர் உயிரிழந்துள்ளனர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1693131
(Visitor Counter : 131
பிரதமர் அலுவலகம்
கொவிட்-19-லிருந்து பாரக் ஒபாமா விரைந்து குணமடைய பிரதமர் நல்வாழ்த்துக்களை தெரிவித்துள்ளார்
கொவிட்-19-லிருந்து அமெரிக்க முன்னாள் அதிபர் பாரக் ஒபாமா விரைந்து குணமடைய பிரதமர் திரு.நரேந்திர மோடி தமது நல்வாழ்த்துக்களை தெரிவித்துள்ளார்.
அமெரிக்க முன்னாள் அதிபர் பாரக் ஒபாமாவின் டுவிட்டருக்கு பதிலளித்துப் பிரதமர் கூறியிருப்பதாவது;
“கொவிட்-19-லிருந்து @BarackObama நீங்கள் விரைந்து குணமடையவும் உங்கள் குடும்பத்தின் ஆரோக்கியம் மற்றும் நலனுக்காகவும் எனது நல்வாழ்த்துக்கள்.”
மனித வள மேம்பாட்டு அமைச்சகம்
திருச்சி தேசிய தொழில்நுட்பக் கழகத்தின் வேதிப் பொறியியல் துறையின் பொன்விழா கட்டிடத்தைக் காணொலி வாயிலாக மத்திய கல்வி அமைச்சர் திறந்து வைத்தார்
திருச்சி தேசிய தொழில்நுட்பக் கழகத்தின்  வேதிப் பொறியியல் துறையின் பொன்விழாக் கட்டிடத்தை மத்திய கல்வி அமைச்சர் திரு ரமேஷ் பொக்ரியால் 'நிஷாங்க்' காணொலி வாயிலாக இன்று திறந்து வைத்தார். திருச்சி தேசிய தொழில்நுட்பக் கழகத்தின் தலைவர் திரு பாஸ்கர் பட், இயக்குநர் டாக்டர் திருமதி மினி ஷாஜி தாமஸ், வேதிப் பொறியியல் துறைத் தலைவர் டாக்டர் திருமதி கே எம் மீரா ஷெரீஃபா பேகம் ஆகியோர் நிகழ்ச்சியில் கலந்து கொண்டனர்.
நிகழ்ச்சியில் பேசிய அமைச்சர், தரவரிசையில் சிறந்து விளங்கும் தொழில்நுட்பக் கழகத்துக்கு தமது வாழ்த்துகளைத் தெரிவித்தார். திருச்சி தேசிய தொழில்நுட்பக் கழகத்தின் மாணவர்களின் தயாரிப்புகளுக்கு காப்புரிமை பெறுவது கடந்த சில ஆண்டுகளாக அதிகரித்து வருவது மகிழ்ச்சி அளிப்பதாகவும், இந்த தொழில்நுட்பக் கழகம், மாணவர்களை வருங்காலத்தில் தொழிலதிபர்களாக ஆக்கும் சரியான பாதையில் செல்வதாகவும் அமைச்சர் கூறினார். தற்சார்பு இந்தியா உள்ளிட்ட அரசின் திட்டங்களில் திருச்சி தேசிய தொழில்நுட்பக் கழகம் இணைந்து கொள்ளுமாறு அவர் கேட்டுக்கொண்டார். உன்னத் பாரத் அபியான் திட்டத்தின் கீழ் தொழில்நுட்ப கல்வி மாணவர்கள், ஊரக மாணவர்களை ஜெஈஈ,என்ஐடிடி போன்ற தேர்வுகளுக்குப் பயிற்சி அளிப்பதை அமைச்சர் பாராட்டினார். நாட்டிலுள்ள ஒவ்வொரு மாணவரும் ஒரு கிராமப்புற மாணவருக்கு கல்வி பயிற்சி அளித்து உதவினால் நம் நாடு வரும் ஆண்டுகளில் பெரும் வளர்ச்சி அடையும் என்று அவர் நம்பிக்கை தெரிவித்தார். கொவிட் பரவல் காலத்தில் ஆன்லைன் வகுப்புகள், பாதுகாப்பான சூழல் மற்றும் சமூகத் தொண்டு புரிந்து வரும் திருச்சி தேசிய தொழில்நுட்பக் கழகத்தை அமைச்சர் திரு ரமேஷ் பொக்ரியால் 'நிஷாங்க்' பாராட்டினார்.
ஸ்வரிம் பாரத் திட்டத்திற்கு அடிக்கல் நாட்டும் வகையில் பொன்விழாக் கட்டிடம் இன்று திறந்து வைக்கப்பட்டுள்ளதாக அவர் தெரிவித்தார். 7.65 கோடி ரூபாய் மதிப்பில் ஆய்வகங்கள், ஆராய்ச்சிக் கூடங்கள், கூட்ட அரங்கம் உள்ளிட்ட வசதிகள் கொண்டதாக இந்த கட்டிடம் அமைக்கப்பட்டிருப்பதாக அமைச்சர் கூறினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1666186
-----
(Visitor Counter : 81
நித்தி ஆயோக்
நீடிக்கவல்ல மேம்பாட்டு ஒத்துழைப்பு கட்டமைப்பு ஒப்பந்தம் 2023-27 நித்தி ஆயோக் – ஐநா இடையே கையெழுத்தானது
நீடிக்கவல்ல மேம்பாட்டு ஒத்துழைப்புத் கட்டமைப்பு ஒப்பந்தம் 2023-27 நித்தி ஆயோக் – ஐநா இடையே இன்று கையெழுத்தானது. இந்த ஒப்பந்தத்தில் நித்தி ஆயோக் சார்பில் அதன் தலைமை நிர்வாக அதிகாரி திரு பிவிஆர் சுப்பிரமணியம், ஐநா சார்பில் இந்தியாவில் உள்ள உறைவிட ஒருங்கிணைப்பாளர் திரு ஷோம்பி ஷார்ப் ஆகியோர் கையெழுத்திட்டனர். நித்தி ஆயோகின் துணைத் தலைவர் திரு சுமன் பெரி, மத்திய அமைச்சகங்களின் பிரதிநிதிகள் மற்றும் இந்தியாவில் உள்ள ஐநா முகமைகளின் தலைவர்கள் இந்த நிகழ்வில் முன்னிலை வகித்தனர்.
பாலின சமத்துவம், இளையோருக்கு அதிகாரமளித்தல், மனிதஉரிமைகள் ஆகியவற்றை மேம்படுத்துகின்ற நீடிக்கவல்ல வளர்ச்சி இலக்குகளை எட்டுவதற்கான மத்திய அரசின் தேசிய தொலைநோக்கு பார்வைக்கு ஏற்ப கூட்டான நடவடிக்கைக்காக இந்த ஒப்பந்தம் கையெழுத்தாகியுள்ளது.
இந்த ஒப்பந்தம் 2030-க்கான நிகழ்ச்சி நிரலில் இருந்து 4 முக்கிய அம்சங்களை  கட்டமைப்பதாக இருக்கும். இந்த 4 முக்கிய அம்சங்களும், சுகாதாரம் மற்றும் நல்வாழ்வு, ஊட்டச்சத்து மற்றும் உணவுப்பாதுகாப்பு, தரமான கல்வி, பொருளாதார வளர்ச்சி மற்றும் கண்ணியமான வேலை, சுற்றுச்சூழல் மற்றும் பருவநிலை, மக்கள், சமூகங்கள் மற்றும் நிறுவனங்களுக்கு அதிகாரமளித்தல் என்ற 6 பயன்பாடுகளில் கவனம் செலுத்தும்.
இந்த நிகழ்வில் பேசிய நித்தி ஆயோகின் துணைத்தலைவர் திரு சுமன் பெரி, இந்த ஒப்பந்தத்தின் படி புதிய கண்டுபிடிப்பு, அனைவரையும் உள்ளடக்கிய, உறுதியான, நீடிக்கவல்ல வளர்ச்சிக்கு அடுத்த 5 ஆண்டுகள் முக்கியமானதாக இருக்கும் என்றார். இந்தியாவின் பரந்துபட்ட நிலை, பலவகையான மக்களின் வாழ்நிலை காரணமாக ஒருவரையும் பின்தங்கச் செய்யாமல் இருப்பது என்ற இந்தியாவின் கொள்கைக்கு இது முக்கியமானதாக இருக்கும் என்றும் அவர் கூறினார்.
நித்தி ஆயோகின் தலைமை நிர்வாக அதிகாரி திரு பிவிஆர் சுப்பிரமணியம் பேசுகையில், இந்தப் புதிய கட்டமைப்பு ஒப்பந்தம், நீடிக்கவல்ல வளர்ச்சிக்கான 2030 திட்டத்தை நிறைவேற்றுவதற்கான சமயத்திலும் பிரதமரின் அறைகூவலுக்கு ஏற்ப அடுத்த 25 ஆண்டுகளில் வளர்ச்சியடைந்த இந்தியாவை உருவாக்குவது என்ற கண்ணோட்டத்தின் காலத்திலும் கையெழுத்தாகியுள்ளது என்றார்.
AP/SMB/RS/KRS
(Visitor Counter : 96
குடியரசுத் துணைத் தலைவர் செயலகம்
எழுத்தாளரின் சொற்கள் சமுதாயத்தில் அறிவுசார் விவாதத்தை ஏற்படுத்த வேண்டுமே அல்லாமல், தேவையற்ற சர்ச்சைகளை தூண்டுவதாக இருக்கக்கூடாது; குடியரசு துணைத்தலைவர்
ஒருவரது கருத்து சுதந்திரம் பொறுப்புள்ளதாக இருக்க வேண்டும் என்றும், மற்றவர்களது நம்பிக்கையையோ அல்லது உணர்வுகளையோ புண்படுத்துவதாக இருக்கக்கூடாது என்றும் குடியரசு துணைத்தலைவர் திரு எம்.வெங்கையா நாயுடு வலியுறுத்தியுள்ளார். பொது வெளியில் பேசும்போது, வார்த்தைகள் கண்ணியத்துடன் இருக்க வேண்டும் என்று கூறியுள்ள திரு நாயுடு, எழுத்தாளரின் சொற்கள் சமுதாயத்தில் அறிவுசார் விவாதத்தை ஏற்படுத்த வேண்டுமே அல்லாமல், தேவையற்ற சர்ச்சைகளை தூண்டுவதாக இருக்கக்கூடாது என்று குறிப்பிட்டுள்ளார்.
பாரதிய ஞானபீடம், புதுதில்லி சாகித்ய அகாடமி அரங்கில் ஏற்பாடு செய்த 33-வது மூர்த்திதேவி விருது வழங்கும் விழாவில் உரையாற்றிய குடியரசு துணைத்தலைவர், பிரபல இந்தி எழுத்தாளர் திரு விஸ்வநாத் பிரசாத் திவாரி எழுதிய ‘ ஆஸ்தி அவுர் பவதி’ என்ற நூலுக்கு விருதை வழங்கினார்.
எழுத்தாளர்களும், சிந்தனையாளர்களும் நாட்டின் அறிவுசார் தலைமை என்று கூறிய திரு நாயுடு, சொல்லும், மொழியும் மனித வரலாற்றின் மிகவும் முக்கியமான கண்டுபிடிப்புகள் என்றார். மிகவும் நாகரிகமான சமுதாயத்தில், அதன் மொழியும் அற்புதமானதாக இருக்கும். மிகவும் விழிப்புணர்வு கொண்ட சமுதாயத்தில், அதன் மொழி விரிவானதாக இருக்கும் என்று அவர் தெரிவித்தார். நாட்டின் செழுமாயான இலக்கிய பன்முகத்தன்மையை பாராட்டிய குடியரசு துணைத்தலைவர், இந்தியாவின் வலிமை அதன் கலாச்சார ஒற்றுமையில் உள்ளது என்றார். ஒவ்வொரு இந்தியரும், மற்ற மொழிகளில் முக்கியமான சொற்களையோ, வாழ்த்துக்களையோ, சொற்றொடர்களையோ கற்றுக்கொள்ள வேண்டும் என்று அவர் வலியுறுத்தினார். ஒவ்வொரு இந்திய மொழியும் தேசிய மொழிதான் என்று கூறிய குடியரசு துணைத்தலைவர், தேசிய ஊடகங்கள் அனைத்து இந்திய மொழிகளுக்கும், அவற்றின் இலக்கியங்களுக்கும் போதிய இடம் அளிக்க வேண்டும் என்று கேட்டுக்கொண்டார்.
இந்திய மொழிகளின் இலக்கியங்களை மொழிபெயர்க்கும் முயற்சியில் ஈடுபட்டிருக்கும் சாகித்ய அகாடமி போன்ற நிறுவனங்களைப் பாராட்டிய திரு நாயுடு, இந்த விஷயத்தில் மேலும் முயற்சிகள் தேவையென்றும், நவீன தொழில்நுட்பங்களை இதற்கு பயன்படுத்தி கொள்ள வேண்டும் என்றும் வலியுறுத்தினார்.
மேலும் விரிவாக அறிந்து கொள்ள ஆங்கில செய்தி குறிப்பை காணவும்
https://pib.gov.in/PressReleasePage.aspx?PRID=1783065
தேர்தல் ஆணையம்
வாக்குச்சாவடி அதிகாரிகளுடன் நேரடியாக தகவலை பரிமாறிக்கொள்ள பிஎல்ஓ என்ற மின்னிதழை இந்திய தேர்தல் ஆணையம் வெளியிட்டுள்ளது
இந்தியாவில் மாநிலங்களில் உள்ள வாக்குச்சாவடி அதிகாரிகளுடன் உரையாடும் வகையில், பிஎல்ஓ என்ற மின்னிதழை இந்திய தேர்தல் ஆணையம் இன்று வெளியிட்டது. புதுதில்லியில் நடைபெற்ற இந்த நிகழ்ச்சியில், தலைமை தேர்தல் அதிகாரிகள் அலுவலகத்தில் இருந்து காணொலி காட்சி வாயிலாக 350க்கும் மேற்பட்ட வாக்குச்சாவடி அதிகாரிகள் பங்கேற்றனர். அண்டை மாநிலங்களான ராஜஸ்தான், உத்திரபிரதேசத்திலிருந்தும், தில்லியிலிருந்தும் 50 வாக்குச்சாவடி அதிகாரிகள் இந்த நிகழ்ச்சியில் நேரடியாக கலந்துகொண்டனர். இந்திய தேர்தல் ஆணையத்தின் யூடிப் அலைவரிசை மூலம் 10 லட்சத்திற்கும் மேற்பட்ட வாக்குச்சாவடி அதிகாரிகள் இதில் பங்கேற்றனர்.
இந்த நிகழ்ச்சியில் பேசிய தலைமை தேர்தல் ஆணையர் திரு ராஜீவ் குமார் இந்திய தேர்தல் ஆணையத்தின் சேவைகளை வாக்காளர்களின் வீடுகளுக்கே சென்று அளிக்கும் மகத்தான பங்களிப்பை வாக்குச்சாவடி அதிகாரிகள் மேற்கொள்வதாக பாராட்டினார்.
இந்த மின்னிதழ் ஆங்கிலம், ஹிந்தி மற்றும் பிராந்திய மொழிகளில் வெளிவரும்.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1859263
கலாசாரத்துறை அமைச்சகம்
நியோவைஸ் வால்நட்சத்திரத்தைப் பார்க்கலாம்
பல ஆண்டுகளுக்குப் பிறகு, நியோவைஸ் வால்நட்சத்திரத்தை, இரவு நேரத்தில் வெறும் கண்களால் பார்க்கும் வாய்ப்பு ஏற்பட்டுள்ளது. புதுதில்லி நேரு கோளரங்கத்தின் இயக்குனர் டாக்டர் என்.ரத்னஸ்ரீ, ஜூலை மாதத்தில் நியோவைஸ் வால்நட்சத்திரம் சூரியனுக்கு அருகில் காணப்பட்டதாகவும், இதனைப் பல்வேறு விண்வெளி ஆராய்ச்சியாளர்கள் படம் பிடித்துள்ளதாகவும் தெரிவித்துள்ளார். நியோவைஸ் வால்நட்சத்திரமானது, மறைந்து விட்டால் திரும்பவும் 6,800 ஆண்டுகளுக்குப் பிறகுதான் தெரியும் என்று ஆராய்ச்சியாளர்கள் கூறுகிறார்கள்.
இது பற்றிய விரிவான தகவல்களுக்கு - https://pib.gov.in/PressReleasePage.aspx?PRID=1640443
மனித வள மேம்பாட்டு அமைச்சகம்
புகழ்மிக்க திட்டத்தின் கீழ் அனுமதிக்கப்பட்ட பணிகளின் முன்னேற்றத்தை மறுஆய்வு செய்வதற்கான கூட்டத்திற்கு மத்திய மனிதவள மேம்பாட்டு அமைச்சர் தலைமை தாங்குகிறார்.
புதுடில்லியில் இன்று புகழ்பெற்ற கல்வித் திட்டத்தின்  கீழ் அனுமதிக்கப்பட்ட பணிகளின் முன்னேற்றம் குறித்த மறுஆய்வுக் கூட்டத்திற்கு மத்திய மனிதவள மேம்பாட்டுத் துறை அமைச்சர் திரு. ரமேஷ் போகாரியல் ‘நிஷாங்க்’ பங்கேற்றார். மத்திய மனித வளத்துறையின் செயலர் திரு. சஞ்சய் தோத்ரே கூட்டத்திற்கு தலைமை தாங்கினார். கூட்டத்தில் செயலாளர் திரு அமித் கரே மற்றும் திரு. சந்திர சேகர்  ஆகியோர் கலந்து கொண்டனர். மனித வள மேம்பாட்டு அமைச்சகத்தின் பணியகத் தலைவர்கள், பல்வேறு நிறுவனங்களின் பல்வேறு இயக்குநர்கள் மற்றும் பல்வேறு புகழ் பெற்ற கல்வி நிறுவனங்களின் துணைவேந்தர்கள் ஆகியோர் வீடியோ கான்பரன்சிங் மூலம் கலந்து கொண்டனர்.
அப்போது ஐ.ஐ.டி.களின் இயக்குநர்கள் குழு அமைக்கப்படலாம் என்று அமைச்சர் கூறினார், இது நிறுவனங்களின் கருத்தை எவ்வாறு மேம்படுத்தலாம் மற்றும் சர்வதேச தரவரிசைகளை எவ்வாறு மேம்படுத்தலாம் என்பதைக் குறித்து ஆலோசிக்கும் என்றார். மேலும் இந்தியாவில் தரமான கல்வித் திட்டத்திற்கான  செயல் திட்டத்தை உருவாக்க வேண்டும் என்றும் அவர் கூறினார்.
புகழ்பெற்ற கல்வி நிறுவனங்கள் மற்றும் உயர்கல்வி நிதிநிறுவனத்தின் பணிகளை 15 நாட்களில் கண்காணிக்க மனிதவள மேம்பாட்டு அமைச்சகத்தில் திட்ட மேலாண்மை பிரிவு நிறுவப்பட வேண்டும் என்றும் கூட்டத்தில் அமைச்சர் கூறினார்.
திரு. நிஷாங்க் ஒவ்வொரு நிறுவனமும் மூன்று வருட தொலைநோக்கு ஆவணத்தைத் தயாரித்து தொகுத்து மனிதவள மேம்பாட்டு அமைச்சகத்துக்கு அனுப்பலாம் என்றார்.
புரிந்துணர்வு ஒப்பந்தம்  மற்றும் தனியார் நிறுவனங்களை ஆய்வு செய்வது தொடர்பான பிரச்சினைகள் கூட்டத்தில் விவாதிக்கப்பட்டன.